KÖZSZOLGÁLTATÁSI  SZERZŐDÉS 

amely létrejött egyrészről Budapest Főváros Önkormányzata (Budapest, V. Városház u. 9-11.), képviseli: dr. Demszky Gábor (a továbbiakban: Önkormányzat), 

másrészről a „Mikroszkóp Színpad” Közhasznú Társaság (Budapest VI. Nagymező u. 22-24.), képviseli: Sas József ügyvezető (a továbbiakban: Kht.) között a mai napon az alábbi feltételekkel:

1. A Szerződés tárgya

A helyi önkormányzatokról szóló - többször módosított - 1990. évi LXV. törvény (a továbbiakban: Ötv.) 8. §-ának (1) bekezdésében és a 63/A. §-ának n.) pontjában meghatározott feladatokra figyelemmel és az Ötv. 8. §-ának (2) bekezdésében foglalt felhatalmazás alapján az Önkormányzat kulturális közszolgáltatási feladatainak ellátása érdekében a „Mikroszkóp Színpad” Kht-val az alábbi közszolgáltatási szerződést köti az együttműködés részletes szabályozása érdekében. 

2. A szerződés célja 

Az Önkormányzat - e szerződés alapján - törvényben meghatározott feladatait a főváros lakossága kulturális igényének kielégítése érdekében olyan szervezet közreműködésével valósítja meg, mely rugalmasan igazodik a piaci viszonyokhoz, nyitott az esetleges tőkebefektetők érdeklődése iránt, de ugyanakkor alkalmas forma ahhoz, hogy a feladat ellátásáért felelős önkormányzat megfelelő befolyással lehessen a közszolgáltatási feladatok feltételeinek meghatározásában. 

A szerződés alapján egy új típusú színházi működtetési formát honosít meg a kulturális feladatok ellátása, e tevékenység sikeressége, a pénzügyi források felkutatása, a költségvetési források takarékosabb felhasználása és az önkormányzati vagyon gazdaságosabb hasznosítása érdekében. 

3. A szerződés időtartama

A szerződő felek a szerződést 2001. február 1-jétől 2001. december 31-ig tartó időszakra kötik meg. 

4. A Kht. szakmai feladatainak ellátása

Szerződő felek egyezően rögzítik, hogy a Kht. alaptevékenysége a kulturális célú közös szükségletek körében a következő tevékenységeket foglalja magában:

TEAOR 

9231 Alkotó- és előadóművészet

9232 Művészeti kiegészítő tevékenység

9233 Máshová nem sorolt, egyéb közösségi, társasági tevékenység

9234 Máshová nem sorolható egyéb szórakoztatás

8042 Felnőtt és egyéb oktatás

9262 Egyéb sporttevékenység 

Az Önkormányzat a Kht-t az előzőekben hivatkozott alaptevékenysége keretében az alábbi konkrét és folyamatos szolgáltatások ellátásával bízza meg, a Kht. a közhasznú tevékenységének keretében pedig a haszonkölcsönbe adott vagyontárgyak, illetve éves támogatás ellenében vállalja, hogy 

- a szerződés szerinti határozott időtartam alatt (2001. február 1-jétől 2001. december 31-ig) legalább 180 előadást és egy bemutatót tart a „Mikroszkóp Színpad” Nagymező  utcai színháztermében;

- a „Mikroszkóp Színpad” műsorának a Színpad eddigi hagyományaihoz hason-lóan a lehető legszélesebb színházi közönség professzionális kiszolgálására törekszik: aktuális kabarékat, komédiákat,  állít színpadra igényes szórakoztató művek kiválasztásával és színvonalas szereposztás biztosításával; 

- a „Mikroszkóp Színpad” Kht. rendelkezésére bocsátott ingatlanokban található                                                                                                                                 színházi helyiségeket bármilyen széles műfaji skálán elhelyezkedő, de alapvetően   színházi célra használja fel.
5. A szerződésben foglalt feladatok ellátásának tárgyi és pénzügyi feltételei

A.) Az Önkormányzat a 4. pont szerinti közhasznú tevékenység eredményes ellátása érdekében a szerződésben meghatározott időtartamra a közhasznú tevékenység eredményes ellátásához szükséges ingó- és ingatlan vagyontárgyakat a Kht. részére ingyenes használatba (haszonkölcsön) adja.

a.) A Kht. ingyenes használatában lévő ingó vagyontárgyak részletes és teljes körű meghatározását tartalmazó vagyonleltár a jelen szerződés 1. sz. elválaszthatatlan mellékletét képezi. 

A haszonkölcsön tárgyát képező ingó vagyontárgyak a szerződés lejártával nem kerülnek a Kht. tulajdonába, hanem azok a szerződés lejártakor a haszonkölcsönbe adó Fővárosi Önkormányzatnak visszajárnak.

A Kht-t megilleti a selejtezés joga is, melyet a vonatkozó jogszabályi rendelkezésekkel összhangban köteles végrehajtani. Amennyiben a selejtezés során a selejtezés alatt álló dolog elidegenítése, hasznosítása indokolt, köteles arról a tulajdonos Önkormányzat döntést hozó szervét értesíteni. Az elidegenítésről, hasznosításról, valamint az elidegenítésből származó bevétel felhasználásáról a haszonkölcsönbe adó tulajdonos jogosult dönteni.            

b.) A Kht. részére ingyenesen használatba adott ingatlanvagyon:

- Budapest, VI. kerület Nagymező utca 22-24. szám (hrsz:   29086/0/A/1.)

- Budapest, VI. Zichy J. u. 42. (hrsz: 29013/A)

A fenti ingatlanok aktuális forgalmi értékét és állagfelmérését a jelen szerződés elválaszthatatlan részét képező 2. sz. melléklet tartalmazza.

B.) A Kht-nak nyújtott támogatás:

Az Önkormányzat a „Mikroszkóp Színpad” Kht. működőképességének fenntartását, az önkormányzati vagyon karbantartását, illetve állagvédelmét, valamint a 4. pontban rögzített szakmai feladatok ellátását 2001. évben 58.850 E Ft-tal támogatja.

A támogatás összegét negyedévenként egyenlő részletekben köteles az Önkormányzat a Kht. számlájára átutalni (a naptári negyedév első hónap 10. napjáig).

6. Szerződő felek jogai és kötelezettségei

Az ingyenes használat (haszonkölcsön) Ptk. szerinti rendelkezésein túlmenően az Önkormányzat a Kht-t megbízza a jelen szerződésben rögzített vagyonkezelői feladatok ellátásával, a Kht. pedig azt elvállalja az alábbi jogok és kötelezettségek tekintetében:

6.1. A Kht-t a vonatkozó jogszabályokban, valamint a jelen szerződésben szereplő feltételekkel és korlátozásokkal illetik meg a tulajdonos jogai, és terhelik a tulajdonos kötelezettségei a haszonkölcsön tárgyát képező ingatlan és ingóvagyontárgyak tekintetében. A Kht. a jelen szerződés alapján jogosult az  5. A.) pontban meghatározott önkormányzati vagyon (kezelt vagyon) birtoklására, használatára és hasznosítására. Az önkormányzat előzetes írásbeli engedélye szükséges, hogy a Kht. a vagyontárgyakat harmadik személy részére használatba adhassa, feltéve, hogy a harmadik személy a vagyontárgyakat a Kht. társasági szerződésében meghatározott tevékenységek végzésére használja. E rendelkezés megszegése esetében a Kht. azokért a károkért is felelős, amelyek enélkül nem következtek volna be. 

Szerződő felek megállapodnak továbbá abban, hogy a Kht. a részére ingyenes használatba adott (kezelt) vagyont nem idegenítheti el, arra zálogjogot, illetve haszonélvezeti jogot nem alapíthat, harmadik személynek nem adhatja biztosítékul, sem egyéb módon nem terhelheti meg. A vagyonkezelői jog az ingatlan-nyilvántartásba nem jegyezhető be.

6.2. A Kht. az ingyenes használatban lévő önkormányzati vagyont rendeltetésének megfelelően – saját költségén – használhatja. A Kht. felelős minden olyan kárért, amely a rendeltetésellenes vagy szerződésellenes használat következménye. 

6.3. A Kht. köteles a vagyontárgyak műszaki állagát – folyamatos karbantartással, állagvédelemmel – a jó gazda gondosságával biztosítani, illetve szinten tartani. A vagyontárgyak fenntartásának költségei a Kht-t terhelik. Ennek keretében a Kht-nak az alábbi kötelezettségei állnak fenn:

- gondoskodik az ingatlanok funkciójának megfelelő karbantartásáról, az ingatlanok megbízható üzemeltetéséről, a víz, az energia, a klíma és egyéb épületgépészeti rendszerek működőképességéről, az épületek takarításáról, (ideértve a napi műszaki feladatokat és karbantartást, a víz-, az energia- és más közműellátást, a közegészségügyi feladatok ellátásának biztosítását), valamint a vagyonvédelem megvalósításáról. 


- viseli a jelen szerződésben foglalt feladatok ellátásából fakadó terheket és a közterheket, valamint  a szerződés időtartama alatt keletkezett, másra át nem hárítható károkat. Ezzel összefüggésben a Kht. köteles az Önkormányzatot tájékoztatni a dologban beállt károkról és a fenyegető kárveszélyről. 

6.4. A Kht. köteles az önkormányzati vagyont illetően – az állag-, környezet-, műemlékek védelme érdekében és az önkormányzati vagyon használatából adódó minden egyéb esetben – a vonatkozó jogszabályok, szabványok, hatósági-, szakhatósági és műszaki előírások (így különösen a közegészségügyi, tűzvédelmi és munkavédelmi előírások) szerint eljárni. A Kht. az átadott vagyon kezelése során köteles a jelen szerződésben reá háruló kötelezettségeket megtartani, azokat harmadik személyre kizárólag az Önkormányzat írásbeli engedélye alapján, a Közszolgáltatási szerződés rendelkezéseinek tiszteletben tartása mellett ruházhatja át. 

6.5. A Kht. köteles az önkormányzati vagyon nyilvántartására vonatkozó előírásoknak megfelelően az adatszolgáltatási és nyilvántartási kötelezettségének eleget tenni, valamint felel az adatok hitelességéért és naprakész állapotáért.

Szerződő felek megállapodnak, hogy a Kht. köteles a közhasznú szervezetekről szóló 1997. évi CLVI. törvény, valamint a számviteli törvény szerinti éves beszámolója részeként az Önkormányzat tulajdonát képező teljes körű ingó és ingatlan vagyonleltárt vagyontárgyankénti részletes bontásban az Önkormányzat részére megküldeni, aki jogosult értékelni a Kht. vagyonkezelési tevékenységét. Az Önkormányzat a jelen szerződésből fakadó kötelezettségeinek megszegése esetén felszólíthatja a Kht-t a szerződésszerű teljesítésre.


6.6. A Kht. köteles a vagyonkezelésében lévő vagyonnal folyamatosan elszámolni a tárgyévben hatályos önkormányzati vagyonrendelet, a számviteli törvény, valamint az önkormányzati vagyon nyilvántartási szabályai szerint. A Kht. az önkormányzati vagyon tárgyairól elkülönített nyilvántartást köteles vezetni, amely tételesen tartalmazza ezen eszközök könyv szerint bruttó és nettó értékét, az elszámolt amortizáció összegét, az azokban bekövetkezett változásokat, illetve az elszámolt amortizációs és egyéb költségeket.

a.) 6.7. A Kht. azonnal köteles írásban bejelenteni az Önkormányzatnak, ha:

b.) ellene csőd- vagy felszámolási eljárás indul, illetve ha végelszámolási eljárás megindításáról határoz,

c.) köztartozása esedékessége több mint 6 hónapja lejárt,

d.) az általa kezelt önkormányzati vagyon összértékében bekövetkezett 10 %-os mértéket meghaladó csökkenésről tudomást szerez,

e.) a kezelt önkormányzati vagyonban súlyos környezeti        veszélyeztetés alakul ki,

f.) a kezelt önkormányzati vagyonnal kapcsolatban az Önkormányzat beavatkozását igénylő természeti és környezeti károkozás történt, vagy egyéb – az önkormányzati vagyont érintő – veszélyhelyzet következett be.

A Kht. felel a jelen szerződésben meghatározott jelentési kötelezettsége elmulasztásából eredő esetleges károkért.


A Kht-nak az önkormányzati vagyont érintő vagyonvesztése esetén – lehetőségeihez mérten – ideiglenes pótlási kötelezettsége van. A pótlás mértékére és időtartamára vonatkozóan a felek esetenként külön állapodnak meg.

6.8. A Kht. kötelezettséget vállal a jelen szerződés tárgyát képező ingó és ingatlan vagyon tekintetében vezetékes víz, tűz, elemi, katasztrófa és személyi kár kockázatokra szóló vagyonbiztosítási szerződés megkötésére – melynek kedvezményezettje a Kht.

6.9. A Kht. kötelezettséget vállal arra, hogy az ingatlant, illetve az ahhoz tartozó helyiségeket – karbantartási kötelezettségére figyelemmel – a  szerződés lejártáig legalább olyan állapotban tartja és adja át a szerződés lejártakor, mint azt a szerződéskötéskor átvette.  

6.10. Amennyiben a Kht. által kötött szerződés következtében a Kht. használatában lévő ingatlanokban értéknövekedés következik be, úgy az értéknövekedést az Önkormányzat nem köteles megtéríteni, és a Kht. nem követelheti annak megtérítését. 

6.11. A szerződés teljesítését az Önkormányzat megtagadhatja, ha bizonyítja, hogy a szerződés megkötése után akár az ő, akár a Kht. körülményeiben olyan lényeges változás állott be, hogy a szerződés teljesítése tőle el nem várható, továbbá ha a szerződés megkötése után olyan körülmények következtek be, amelyek miatt azonnali hatályú felmondásnak van helye. 

Azonnali hatályú felmondásnak van helye, ha


a.) a haszonkölcsön  jelen szerződésben meghatározott célja lehetetlenné vált, 


b.) a kölcsönvevő Kht. a vagyontárgyakat rongálja, rendeltetésellenesen vagy szerződésellenesen használja, engedély nélkül harmadik személy használatába adja, vagy pedig egyébként fennáll a veszély, hogy azokat a Kht. a szerződés lejártát követően nem tudja épségben visszaadni. 

A Kht. a vagyontárgyak visszaadását bármikor felajánlhatja, az Önkormányzat a vagyontárgyak visszavételét alapos ok nélkül nem tagadhatja meg.

6.12. A haszonkölcsön megszűnik:

a.) a szerződésben meghatározott idő elteltével, 

b.) a vagyontárgyak visszaadásával, 


c.) a társaság megszűnése, átalakulása, egyesülése, beolvadása és    


     szétválása esetén;   


d.) azonnali hatályú felmondással. 

7. A szerződés teljesítésének ellenőrzése

A Felek által megbízott személyek a szerződés teljesítését 2001. év október hónapjában felülvizsgálják és a 2002. évi szerződés-tervezetre javaslatot tesznek.   

Az Önkormányzat jogosult ellenőrizni – különös tekintettel a karbantartási, fenntartási, üzemeltetési feladatok elvégzésére – a Kht. vagyonkezelési tevékenységét, az önkormányzati vagyonnal való gazdálkodás eredményességét, valamint a Kht-t terhelő kötelezettségek rendszeres és folyamatos betartását. Ennek során jogosult adatokat, dokumentumokat bekérni a Kht-től és a társaság működésének messzemenő tiszteletben tartása mellett helyszíni ellenőrzést folytatni.

8. A szerződés megszűnése 

a.) A szerződést szerződő felek határozott időre kötötték, így a szerződésben meghatározott időtartam elteltével a szerződés megszűnik.

b.) Megszűnik továbbá a szerződés, ha a vagyontárgyakra vonatkozó haszonkölcsön megszűnik. 

c.) A Felek jelen szerződésben foglalt kötelezettségek megsértése esetén azonnali hatályú felmondással élhetnek. 

A jelen szerződés megszűnésekor a Kht. köteles a megszűnést követő 60 (hatvan) napon belül az ingyenes használatba adott ingó és ingatlan vagyontárgyakat az eredeti állapotuk szerint a tulajdonos Önkormányzat részére visszaadni.


A jelen szerződés megszűnése esetén a Kht. köteles tételesen elszámolni az általa kezelt önkormányzati vagyonnal átadás-átvételi eljárás útján.

9. Egyéb rendelkezések 

a.)
A Felek fontosnak tartják a „Mikroszkóp Színpad” név további használatának lehetőségét.

b.)
Jelen megállapodásra - melyet a szerződő felek képviselői elolvasás után, mint akaratukkal mindenben megegyezőt, aláírásukkal jóváhagyólag elláttak - egyebekben a Ptk. vonatkozó rendelkezései az irányadóak. 

c.)
A szerződés 6 példányban, egymással minden részében azonos tartalommal készült. 

Budapest, 2000. december „    „

..........................................................                     .............................................

Budapest Főváros Önkormányzata

            Mikroszkóp Színpad Kht.  

              képviseli:                                                                   képviseli:                

        dr. Demszky Gábor 



                 Sas József 

           főpolgármester                                                      ügyvezető igazgató

Ellenjegyezte a főjegyző megbízásából:

      Megyesné dr. Hermann Judit

